safouaneb/arywiki huggingface dataset:
مسعور (فيلم)

مسعور هو فيلم مستقل ديال لخلعة لجسدية كاناضي كتبو و خرجو دايڤيد كراننبرݣ ف عام 1977. لاينتاج د لفيلم تعاوون مشتارك بين كاناضا و ميريكان، مارلين تشامبرس ف دور لبطولة، فرانك مور، دجو سيلڤر، و هاورد ريشپان ف لادوار لموسانيدة. تشامبرس لاعبة دور د مرا لي من مورا ما دارت كسيدة د لموطور و تبليسات، و ف لوقيتة لي كانت غاتدير عملية جراحية، طورات واحد لفتحة تحت باطها لي فيها يباري كي لكليطوريس كاتخدمها باش تمص الدم ديال الضاحايا. هادوك لي كاتعضهوم كايتعاداو و حتى هوما يبداو يوصلو لمرض للخرين، النتيجة فوضى كبيرة، من لقنات د كيبيك حتى لموريال. سينوپسيس. واحد لمرا بدات كاتطور شهوة د مصان الدم مورا واحد التجريبة د لجيراحة التجميلية و الضاحايا ديالها حتى هوما كايوليو ملهوفين على الدم هادشي لي غايودي لجايحة بين لمدون. ف كاملفورد، واحد لمرا صغيرة سميتها روز و راجلها لي سايݣ بيها دارو كسيدة معا واحد صطافيط ف واحد الطريق ضيقة. "هارت" راجلها تصاب بجروح خفيفة ولايني روز تجرحات و تحرقات ملي لموطور تفرݣع. لومبيلونص ديال واحد لكلينيك د لجيراحة التجميلية سميتها كيلويد لي كاين حدا لبلاصة د لكسيدة جابت لكوپل للكلينيك. روز تسيفطات لواحد لعملية ايرجو، فين غاتطبق عليها واحد تيقنية د التجميل تجريبية ديال الدوكتور دان كيلويد باش يرجع الجلد ديالها ف الصدر و لكرش. هارت طردوه؟ و روز بقات كوما ف صالة لاينعاش. على غفلة، روز فاقت من لكوما ديالها مورا شهر و غوتات، لفرملي جا لعندها ساعة جرحاتو و موراها مابقاش مفكر شنو وقع. سيفطوه لواحد السبيطار ف موريال ف ديك لوقيتة لي روز فهمات بلي خاصها تولي تمص الدم باش تبقى حية، لموشكيلة هي الضاحايا ديالها كايوليو كي الزومبي، روز هربات من لكلينيك لموريال عند صاحبتها ميندي كينت، و ولات كاتنشر لعدوى ف لمدينة.
بيرن

بيرن (بلالمانية: Bern، بلفرانساوية: Berne، بالطاليانية: Berna) هي لعاصيما لفيديرالية د سويسرا و خامس اكبر مدينة فيها. جات ف لوسط لغربي د لبلاد، على لواد د اري، و اللغة اللي كيهضرو لاغلبية د السكان ديالها هي لالمانية. تاسسات بيرن ف لعصور لوسطانية، بالضبط ف لعام 1191، و ولاّت هي لعاصيما د سويسرا ف 1848. تيسكنو فيها تقريبا 140. 000 واحد، و لمدينة لقديمة ديالها داخلا ف اللائحة د الترات لعالمي د ليونيسكو من 1983.
الطيرمينال (فيلم)

ذا تورمنل ولا الطيرمينال هو فيلم كوميديا-دراما ميريكاني نتجو و خرجو ستيڤن سپيلبرݣ ف عام 2004. سيناريو ساتشا دجرڤازي و دجيف نايثنسن و لقصة د اندرو نيكول و دجرڤازي. بطولة طوم هانكس، كاثرين زييتا دجونس و ستانلي توتشي، لفيلم كايعاود لقصة ديال واحد الراجل من اوروپا الشرقية لي وحل ف الطيرمينال د ماطار دجون اف كينيدي ف نيويورك، ملي رفضو الدخول ديالو لميريكان، و ف نفس لوقت مايمكن ليهش يرجع لبلادو بسباب واحد لنقيلاب عسكاري. لفيلم مانسپيري جوزئيا من لقصة لحقيقية ديال مهران كريمي ناصري لي عاش ف الطيرمينال 1 ديال ماطار شاغل دو ݣول ف پاريس، فرانسا، من 1988 حتى ل 2006. سينوپسيس. واحد التوريست من اوروپا الشرقية على غفلة لقا راسو واحل ف ماطار دجاي اف كاي، و بزز منو خصو يسكن تما. ڤيكطور ناڤورسكي (لاعبو طوم هانكس)، هو راجل من الدولة الشرق اوروپية كراكوجيا (خيالية)، طار لماطار دجون كينيدي. ف لجاماريك د لماطار منعو عليه الدخول لميريكان، حيت وقع نقيلاب ف كراكوجيا و ميريكان باقية مامعتارفاش ب النيضام لي شد لحوكم، زيد على هادشي، لحودود د كراكوجيا مسدودة، هادشي خلا ڤيكطور حاير، مايمكنليهش يدخل لميريكان و مايقدرش يرجع لبلادو. و ف لوقيتة لي كان كايتسنى ف لازمة الديپلوماسية تتحل، بزز منو خصو يسكن ف صالة د الطرمينال الدولي، بالفلوس لي عندو، و معا لوقت دار شي صحاب خدامين تما.
بلوو

بلوو (ب نݣليزية Blow) هو فيلم بيوݣرافي و جريمة-دراما ميريكاني خرجو تيد ديمي ف عام 2001، ضاير على واحد لبارون د لكوكايين ميريكاني و الريزو الدولي ديالو. دايڤيد ماكينا و نيك كاساڤيتيس اضاپطاو لكتاب (بلوو: كيفاش دري صغير من لڤيلاج جاب 100 مليون دولار من لكارطيل د ميديين د لكوكايين و خسرها كاملة) ديال بروس پورتر ف 1993. لفيلم مبازي على لحكايات لحقيقية ديال موهريب د الضروݣ لميريكاني، دجوردج دجانݣ لي لاعبو دجوني ديپ، و لعالاقات لي كاتجمعو معا ملوك الضروݣ بحال پابلو ايسكوبار و كارلوس ريباس، و لكارطيل د ميديين. پينيلوپي كروث، فغانكا پوطينطه، رايتشل ݣريفيث، پول رووبنس، جورذي مويّا، كليف كورتيس و راي ليوطّا ف لادوار لموسانيدة. سينوپسيس. لقصة على كيفاش دجوردج دجانݣ هو و لكارطيل د ميديين لي متراسو پابلو ايسكوبار، اسسو لمارشي لميريكاني د بيع لكوكايين ف السبعينات. واحد الدري سميتو دجوردج دجانݣ كبر ف واحد لفاميلة مازمة ف لخمسينات، مو ديما كاتنݣر على باه وخا كايتقاتل باش يجيب طرف د لخبز، ف لخر لمشروع د باه دار فاييط و لفاميلة بقات بلا فلوس. دجوردج مابغاش نفس لقاضية تطرا ليه، و صاحبو توونا، ف الستينات قتارح عليه يبدا يبيع لماريخوانا. دار ب ري ديالو و معا لوقت دار بيها بزاف د لفلوس وخا هاكاك دخل للحبس، فين عرف التاحراميات ديال لكوكايين. عليها، منين تطلق، ولا لاباس عليه بواسيطة التبزنيس د لكوكا ف ميريكان، وخا هاكاك، معا لوقت غادي يخلص التامان.
پلانيطيس

پلانيطيس (ب لجاپونية: プラネテス، پورانيطيسو؛ ب ليونانية: Πλάνητες، پلانييطيس، "الضايعين") هي مانݣا جاپونية ديال لخيال لعيلمي لحرش كتبها و رسمها ماكوطو يوكيمورا. لمانݣا تسلسلات ف مجلة "صباح Morning" لمختصة ف لفيئة لعمرية سينن ديال دار النشر كوضانشا بين يناير 1999 حتى ل يناير 2004، الشاپيطرات ديالها تجمعو ف 4 د طانكوبون. لمانݣا تاضاپطات لواحد لانيمي فيه 26 حلقة ديال ستوديو سانرايز، لي تنقل ف قناة ان ايتش كاي لجاپونية من اكتوبر 2003 حتى ل ابريل 2004. لقصة كاتمحور على فرقة د جميع لحوطام د لفاضاء ف لعام 2075. سينوپسيس. ف لعام 2075، لبشرية وصلات لواحد لمرحالة فين تسافير بين كوكب لارض، لقامار و لمحطات لفاضائية ولا حاجة عادية، وخا هاكداك، التاطوور الطيكنولوجي ف لفاضاء تسبب ف موشكيل د لحوطام لفاضائي، لي يقدر يودي لاضرار بالغة يلا ماقلناش كاريتية للمركابات لفاضائية و الساطيليطات. هادي هي قصة قيسم د طيكنورا ف جميع لحوطام، ولخدامى لي كايخرجو برا لمركابة، هاتشيروطا "هاتشيماكي" هوشينو و لبنت جديدة ف لمجموعة، اي طانابي. كاراكطير. طاقم د طوي بوكس السطاف د لبيرو د جميع لحوطام (انيمي صافي) الطاقم د اي اس پي ڤي (انيمي صافي) كاراكير د ڤون براون كاراطير د طانكوبون 4 (مانݣا صافي)
لوپان التالت (مانݣا)

لوپان التالت (ب لجاپونية ルパン三世، روپان سانْسِيْ) هي سيريات ديال لمانݣا جاپونية كتبها و رسمها مانكي پانتش. لقصة كاتدور على لموغامرات ديال الشفار لحرايفي لوپان التالت، لحفيد د اغسين لوپان، الشفار لكلاس ديال سيرية د ريوايات موغيس لو بلون. لمانݣا د لوپان التالت بدات كاتسلسل ف لمجلة لاسبوعية مانݣا اكشن ف غشت 1967 و ولات فرونشيز فيها بزاف د لمانݣات، 7 د سيريات د لانيمي متلفزة، 6 د لافلام د لانيمي د سينيما، 2 د لافلام تصوير حقيقي، 26 سپيشل د لانيمي متلفزة، و بزاف د السيديات لموسيقية و لوعاب لڤيديو. سينوپسيس. لوپان التالت حفيد ولد خو اغسين لوپان، "الشفار لكلاس" لاوريجينال، واحد من اشهر و اكتر الشفارة لمطلوبين ف لعالم. شفار بلا ضامير وخا عندو حس لفوكاهة، نقطة ضعفو هوما لعيالات الزوينات. لوپان تابعو ديما لموحقيق زينيݣاطا و ف اغلب لمرات مرافقينو كليكة ديال لغدارة لي ماشي اوفياء و هو كايحاول يدير اكتر عمليات السطو لي عمرها تخطر على البال، ولا كيفاش كايتعامل معا بزاف، بزاف د الناس لي باغيينو يموت. الهامات اترات ف لمانݣا. بزاف د لموؤتيرات لي انسپيرات مانكي پانتش ف لمصايبة د لكاراكطير و لموود د لمانݣا، كاتبدى من لافلام د الفريد هيتشكوك حتى للكوميدية لعاباتية ديال مجلة ماد Mad لميريكانية، زيد مانكي پانتش جمع بينات شي خصايل كاينة ف ريواية لوپان ديال موريص لو بلون معا خصايل كاينة ف افلام دجايمس بوند باش يقدر يطور الشخصية النرجسية و لمتغزلة د لپروطاݣونيست، لمانݣا ف لاصل كانت كاتستهدف لبالغين، عليها تصايبات لكاراكطير د فوجيكو ميني باش تعطي لحوضور لاونتوي و نسمة من لكاركطير د "لبنت لمتيرة ف دجايمس بوند". لكاراكطير د جيݣين مانسپيريا من لمومتيل دجايمس كوبرن ب لخوصوص الدور ديالو ف ذا ماݣنيفيسنت سيڤن (1960)، ف لوقيتة لي لكاراكطير د ݣوويمون تصايبات باش تعطي لمسة جاپونية (شرقية) ف وسط سيريا مانسپيريا بزاف من التاقافة لغربية، لموحقيق زينيݣاطا، لعدو لدود د لوپان، كان لغرض منو هو صنيع دينامية كاتشبه للعلاقة مابين لقط و لفار لي ف سيرية لكارتونية طوم &amp؛ دجيري ديال ويليام هانا و دجوزيف باربرا، لي ب راسها مانسپيريا من لكوميدية التهريجية.
شدى تيڤي

شدى تيڤي هيا قناة موسيقية منوعة فضائية ديال لمزيكة و لبرامج لفنية و لاغاني من روطانا موجهة لدول لمغرب لكبير. تاريخ. ف شتنبر 2012 تختار لاعلامي رشيد حياك باش ياسس شدى تيڤي لي بدات لبت ديالها ف 17 يناير 2017.
لوپان التالت لجوزء 1

لوپان التالت لجوزء 1 هي سيرية جاپونية د لانيمي تلفازي من اينتاج طوكيو موڤي. پارتيا من لفرونشيز د لوپان التالت، هو اول انيمي تلفازي تاضاپطا من لمانݣا د لوپان التالت ديال مانكي پانتش. السيريا كانت سميتها ف لاصل ( جاپونية: ルパン三世، روپان سانسِييْ - داريجة: لوپان التالت) ف قناة يوميوري من 24 اكتوبر 1971 حتى ل26 مارس 1972. حبكة. ارسين لوپان التالت لحفيد ديال الشفار لحرايفي اغسين لوپان. ب لمعاونة د رفاقو ضايسكي جيݣين و ݣوويمون ايشيكاوا الطلطاش و لكراش ديالو فوجيكو ميني، غايدير اعضم لعمليات د السرقة ف ݣاع لوقات، ف لوقيتة لي ديما هربان من لموحقيق كويتشي زينيݣاطا. لستيقبال النقدي. رييد نيلسن من انيمي نيوز نيتوورك كتب، هاد السيرية ف لغالب هي اكتر سيرية متنوعة ف الستيل من هاد لفرونشيز. لحلقات لولين كانت فيهوم لمسة من الستيل د لهاردبويلد و كاتستهدف كتر فيئة السينين، من ايخراج ماساكي اوهسومي، ف لوقيتة لي لحلقات لوسطانية و لخرة فيهوم موود ايجابي و مناسب للاطفال ب فضل التوجيه د الديو، هاياو مييازاكي و ايساو طاكاهاطا. الطرونزيسيو من النص لول د لانيمي ل النص التاني ماشي دازت غي ب سالاسة و صافي، و لاكين ب طاريقة موتيرة للنديهاش، و كاتقدر تعطي للمتفرجين لمحة من التانووعات لي كاتقدمهوم هاد لفرونشيز.
مونكي پانتش

كازوهيكو كاطوو (جاپونية 加藤一彦، كاطوو كازوهيكو، تزاد ف 26 ماي 1937 - توفى ف 11 ابريل 2019)، معروف ب السمية لفنية مانكي پانتش ( モンキー・パンチ، مونكيي پانتشي)، كان مانݣاكا جاپوني، معروف ب السيريات د لوپان التالت. الستيل و لانسپيراسيو. مانكي پانتش كايعتابر اوسامو طيزوكا هو اكتر واحد انسپيراه باش يبدا يصايب لمانݣا و التاني موراه لي صنع جمهور ف ميريكان. ف لبدية ديالو ماكانش كايعرف يرسم الشخصيات النيسائية و كان كاينقلهم من مجلة پلاي بوي لجاپونية من هاد لمجلة صايب لكاراكطير د فوجيكو ميني لي ف لوپان التالت. علم راسو الرسيم بسباب لقراية ديالو للرسمات ديال سيرخيو اراݣونيس د مجلة ماد لميريكانية، وقرر يصايب مانݣا على مغامرات شفار موعاصير، لحفيد ديال ارسين لوپان د ريواية موغيس لو بلو.
الرؤيا د إيسكافلون

الرؤيا د ايسكافلون ( ب لجاپونية 天空のエスカフローネ، طينكوو نو اسكافورووني - كاتعني، اسكافلون د السماوات) هي سيرية ديال لانيمي تلفازي تصايبات من شووجي كاواموري ب تعاون معا ستوديو سانرايز و تخرجات من كازوكي اكاني. بدات لاول خطرة من ابريل حتى لشتنبر 1996، ف تي ڤي طوكيو الجاپونية. قناة انيماكس ديال شركة صوني لجاپونية حتى هي نقلات السيرية، ف لجاپون و لفوروعات ديالها ب اللوغات لاخرى، سيريا دابا موتقة من كرانتشيرول. السيرية كاتبع لقصة د واحد لبنت د التانوية سميتها هيطومي، لي لقات راسها تسيفطات من كوكب لارض ل كوكب ݣايا معا واحد الدري من هاد لكوكب سميتو ڤان. ف ݣايا، لقات راسها ف وسط حرب بين ايمبراطورية زايباخ لي كاتحاول تسيطر على ݣايا. ڤان (لملك د فانيليا)، ب لعوين ديال الين (فارس من استوريا)، غايطلب الروبو السيحري ديالو ايسكافلون يوقف زايباخ. لقدرات ديال الشوافة لي عند هيطومي غاتزداهر ف ݣايا و هي كاتولي الساروت و لقوة د ايسكافلون باش يوقف لموخطاطات د زايباخ. ف لوقيتة لي سيرية كانت قيد لينتاج، جوج مانݣات عندهوم معاودة مبدلة على بعضياتهم تطلقو. لقصة تسلسلات ف 6 د الريوايات خفيفة (ligh novels) د يوميكو تسكاموطو. فيلم انيمي، سميتو ايسكافلون، تطلق ف يونيو 2000. حبكة. هيطومي، بنت د ليسي، تسيفطات من لرض لواحد لعالم سيحري سميتو ݣايا، فين غاتلاقى معا واحد لامير صغير سميتو ڤان فانيل، لي عندو نية باش يوحد مابين لبلدان د ݣايا ضد امبراطورية زايباخ المشؤومة. ف الطريق، غاتكتاشف واحد لقدرة مخبية فيها و غاتحاول تزول طباقي د لغوموض لي ضاير ب ڤان و لماضي ديالو، و لماشين لعيملاقة لي سميتها ايسكافلون. كاراكطير. پروطاݣونيست انطاݣونيست الشخصيات لموسانيدة
شرجم سري

شرجم سري ( ب نݣليزية Secret Window) هو فيلم اتارة نفسية ميريكاني خرج ف عام 2004. من بطولة دجوني ديپ و دجون تورتورو. لفيلم كتبو و خرجو دايڤيد كيپ، مبازي على الريواية لقصيرة شرجم سري، جردة سرية "Secret Window، Secret Garden" ديال سطيفن كينݣ. لقصة بانت ف لكوليكسيو د كينݣ ربعة مور نصاصة الليل "Four Past Midnight" عام 1990. لفيلم تطلق ف 12 مارس 2004 من كولمبيا پيكتشرز، جاب ربح متوسط ف لبوكس اوفيس و خدا تنقيط و مراجعات متوسطين من النقّاد. سينوپسيس. كاتيب ناجح واقف على الطلاق، وسط دارو حدا ضاية طاشمور "Tashmore" ولا تابعو واحد الراجل كايتاهمو ب السرقة لفيكرية. رايني، كاتيب ناجح، كايدوز واحد لوقيتة صعيبة ف حياتو. مور ما لقى مراتو كاتخونو معا راجل اخر، نفاصلو و مشا بعيد من لمدينة لشي بلاصة ف لبلاد. واحد النهار راجل بان قدام بابو، و قدم راسو ليه ك دجون شووتر، و تاهم مورت ب نسيخ واحد لقصة منو، وخا هكاك مورت متيقن بلي يلا وراه النسخة لاصلية لامور غاتتحل، النسخة د رايني لي بانت عامين قبل من النسخة د شووتر لي تكتبات ف 1997، ف لوقيتة لي ديال رايني تكتبات ف 1995. لموشكيل هو رايني ماقدرش يلقى النسخة لاصلية ف لوقت لمطلوب لي حطو شووتر. عليها شي امور فشكل بدات كاتبان لي خلاتو مايلقاش النسخة لاصلية، و لكلب ديالو مات ف ضوروف غامضة، موراها مورت غايبدا يحاول يعرف شكون هو شووتر د بصح و واش هو لمسؤول على هادشي لي كايوقع.
تعاويد عيلمي حرش

لخيال لعيلمي لحرش ولا التعاويد لعيلمي لحرش هو نوع فني فرعي د لخيال لعيلمي كايتميز ب لحتيرام ديالو لقوانين د الصيونص. اي حاجة كاتطرا ف لقصة د هاد النوع مكاتخرجش على قوانين د لفيزيك د لكون. ف هاد لقيصات، غالبا كايكون التركيز على الديقة لعيلمية. تعريف د النوع. التعاويد لعيلمي لحرش هو تعاويد عيلمي كايدور على لعولوم الصعيبة، ولا ب طريقة خرة لعولوم الطابيعية. بحال لبيولوجيا، لكيميا و لفيزيك. التعاويد لعيلمي لحرش كايشمل طيمات بحال، لفيزيولوجيا د كائين فضائي ب ضيطاي، الطيكنولوجيا د النانو، شرح مفصل على شي موركابات و تفاعولات كيماوية، ايكسپوزيسيو على فيزيك د لكم ولا لقوة و لحركة و لعالاقة ديالهوم ب التسافير ف لفاضاء و زيد و زيد. عليها لغاراض من لخيال لعيلمي لحرش، هو لمصاوبة د عالم لي فيه لواقيعية لعيلمية. لكتاتبيا د هاد النوع كايكونو كايبغيو الصيونص، و كايبحتو ف الصيونص و كايكون عندهوم دراية بيه، و يقدرو يسيرو لمعاودة د لقصة على حساب لبلاصة و لوقيتة فين كايعيشو فيها، متلا لاعمال د هاد النوع ف عوام 1960 كاتبان مبدلة بزاف على لاعمال ديال عوام 2010. لكتّاب ديال التعاويد لعيلمي لحرش عادةً ماكيحملوش التقنية لادابية ديوس اكس ماكينا، لي كاتعني فاش شي عقدة لي كاتبان ماعندهاش حل كاتّحل بشي طريقة ماشي منطقية ولّا لاحتمال ديالها ضعيف بزاف. خصايل د هاد النوع. التعاويد لعيلمي لحرش ماكايركزش غير على لواقيعية لعيلمية و صافي، كايركز عاوتاني على خصايل خرة لي كاتكون ب شكل نوعي ف هاد النوع.
سيينين

سييْنين هو مؤشير ديموغرافي ديال لمانݣا و لانيمي كايستهدف لجمهور د الناس لبالغين من الرجال، لي عوموما كايكون عمرهم بين 18 و 35 ك متوسط. هادشي عكس لمانݣا شوونين، لي كاتڤيزي على الدراري الصغار و لموراهيقين لي عمرهم بين 8 سنين حتى ل18 ك متوسط. كاين عاوتاني موقابيل د هاد النوع د لمانݣا و لانيمي لي كايستهدف لبنات لبالغات سميتو جوسيي، لي تصاوب باش يرضي الدوق د لبنات لي لعمر ديالهوم بين 18 ل 30. التعريف و لخصايل. ف هاد النوع كاين تركيز قوي على لحبكة و ب التالي تركيز قل على لاكسيو و لحركة، الشخصيات و تفاعولاتهوم غاليبا كاتكون متطورة كتر على لمانݣا و لانيمي د الشونين، بسباب هادشي، السينين بعض لمرات كايتغالط لناس معا لمانݣا د الشوجو، حيت هاد النوع مامعروفش بزاف برا لجاپون، زيد لفانز كايعرفو مراحيل تاطوور د لكاراكطير، لعلاقات ديالهوم و الرومانسية ديالهوم، و لي بتلاتة بيهوم خصايل ف لمانݣا د الشوجو. وخا هاكداك، السينين ديما كايعالج هاد لمواضيع ب واقيعية كبر. ف لوقيتة لي الشوجو كاتركز على الميتالية ف لعلاقات الرومانسية بين لكاراكطيرات. لمانݣات لي كايكون فيهوم لهينطاي حتى هوما كايتصنفو سينين (ب ستيتناء الياووي). لمانݣا و لانيمي د السينين كايميلو كتر باش ينقلو لواقيع، معا بزاف د الديطاي ف نقيل لاحدات باش يزيدو حس لواقيعية، و حتى لمواضيع لي فيها لعناصر د لفنطازيا كاتدوز ب شكل منطيقي كتر من لانواع لاخرى. هادشي مكايعنيش بلي خصنا نعممو هاد لجوانب على ݣاع لاعمال د السينين، كاين شي اعمال وخا ماتكونش فيهوم هاد لخصايل، تقدر تصنف ك سينين الا كان ف لاصل لجمهور لمستهدف هو الديموغرافية ديال السينين. كيفاش نقدرو نعرفو بلي شي مانݣا سيينين. صعيب تشوف شي مانݣا باش تحدد واش سيينين، شوونين، ولا شووجو. ف لوقيتة لي شي طيمات بحال لعنف الزايد و لمواضيع لجينسية يقدرو يكونو مؤشير، كاينين جوج ديال الديطاي لي نقدرو نخدموهم باش نحددو واش لمانݣا سيينين. مجلات د السيينين. هادو اكزومپلات ديال مجلات د السيينين و لمانݣات لي تنشرو فيهوم.
سانرايز (ستوديو)

بانضاي نامكو فيلمووركس ( ب لجاپونية: 株式会社バンダイナムコフィルムワークス، كابوشكي ݣايشا بانضاي نامكو فيروموواكوسو)، كان و مازال معروف ب سمية سانرايز، هي شاريكة جاپونية مملوكة من لهولدينݣ د بانضاي نامكو، الشغل ديالها كايركز على لينتاج، التخطيط و ليدارة ديال لانيمي. التاريخ و لبدية د الستوديو. ف السبعينات كان واحد الستوديو معروف ب سمية موشي پروداكشن، و ف لوقيتة د بدية السبعينات الستوديو كانو كايواجهوه صوعوبات مادية، ب سباب هادشي، بزاف من لموضافين د السطاف بداو كايمشيو ف حالهوم من لخدمة، و موراها ب شوية الستوديو جاتو فاييتت ف 1973. واحد لموشكيل كان عند بزاف د لموضافين د هاد الستوديو هو اوصامو طيزوكا كان متراس الستوديو و ݣاع لمشاريع كانو متمحورين على لافكار ديالو، ف لوقيتة لي هادشي حاجة مزيانة ب سباب التقل د اوصامو طيزوكا ف صناعة لانيمي و لمانݣا، لموضافين حسو بلي ليبداع ديالهوم كان محدود، حيت كانو كاملين كايتبعو لڤيزيو د راجل واحد. ف 1972 ݣروپ من لموضافين السابقين من السطاف لپرو تجمعو معا بعضياتهوم و كونو الستوديو ديالهوم، سماوه نيپون سانرايز. كان من لاهداف لاساسية ديالهوم قبل مايتصاوب الستوديو، هو صنيع بيئة فين يقدرو يحطو بزاف د لافكار لاصلية و ينميوها و من بعد يبتوها ف التلفازة. كانو باغيين يلقاو بلاصة فين مايكونوش مجبورين على اينتاج اضاپطاسيوات د لمانݣا بحال لي دارو ف موشي پرو، فين بزاف من لاضاپطاسيوات كانو مبازيين على لمانݣات د طيزوكا. ف 1994 ستوديو سانرايز تملك من لهولدينݣ د بانضاي نامكو. الستوديوات د سانرايز و لانيميات ديالهوم. باش تقدر تصايب سيريات من بزاف د لمونتيجين و لموخريجين لي متراسين بزاف د لاقسام، سانرايز نشات بزاف د الستوديوات لفرعية ف هاد السنين لي فاتو. كل ستوديو ف هاد الستوديوات لفرعية متراسو مونتيج، ولا تستيفة د لمونتيجين، طاقم ايبداعي، طيمة ولا ستيل. ستوديو 5: حتى هو تصاوب ف 1979. من ابرز لاعمال ديالو، قمة النجوم، لافلام د اينوياشا، لحياة ليومية د وليدات التانوية، ايكاتسو! ، ݣووظ لاك ݣورل! ݣينطاما، لكوستيم لمتنقل اس دي ݣانضام و لكوستيم لمتنقل ݣانضام 0080: حرب ف الجيب. ستوديو دي اي دي: ستوديو مختص ب لانيماسيو د لاورديناطور خدم ب هاد الطيكنيك معا بزاف د الستوديوات لخرين د سانرايز من لاعمال ديالو، بابر &amp؛ قنية، زيݣاپاين، كروس انج، ڤالڤرايڤ لمحرر، ݣانضام ام اس اݣلو و ݣانضام لاصل. خدمو عاوتاني لانيماسيو د لاورديناطور ل ستوديوات اخرين بحال، سپايس باتلشيپ ياماطو 2199 د ستوديو كسيبيك.
براتيسلاڤا

براتيسلاڤا (بالصلوڤاكية: Bratislava، بلهنڭارية: Pozsony) هي لعاصيما د صلوڤاكيا و اكبر مدينة فيها. قبل من 1919، كانت طرف من لامبراطورية النمساوية لهنڭارية، و كانت عندها سمية بلالمانية (پريسبورڭ - Preßburg). جات ف لجنوب لغربي د لبلاد، على لواد ديال الدانوب. براتيسلاڤا قريبة بزاف من لحدود ديال النمسا و هنݣاريا. بينها و بين ڤيينا، لعاصيما د النمسا غي شي 80 كيلوميطر تقريبا. براتيسلاڤا عندها تاريخ قديم، و فيها باطيمات فايتين 1000 عام د لعمر، بحال لقلعة ديالها اللي تبنات ف لقرن التاسع. هي لعاصيمة ديال صلوڤاكيا من نهار ستاقلات لبلاد ف 1993، من بعد ما كانت طرف ف تشيكوصلوڤاكيا. تيسكنو فيها تقريبا نص مليون د الناس، و فيها اكبر مطار دولي ديال لبلاد.
ڤيرتشوا فايتر (آنيمي تلفازي)

لمقاتل النبيل ولا ڤيرتشوا فايتر (، بااتشا فايطاه)، هو سيرية ديال لانيمي تلفازي مبازي على السيرية د لوعاب لڤيديو ڤيرتشوا فايتر لي مصاوباها شاريكة سيݣا. من اينتاج تي ڤي طوكيو، يوميكو ادڤورتايسمنت و تي ام اس للترفيه، ايخراج هيديكي طونوكاتسو، سيناريو تسوطومو كاميشيرو، ريو طاناكا كا ضيزاينر د لكاركطير، صاطوشي كاطوه كا مودير الصوت و كاورو اووهوري كا كومپوزيطور د لموسيقى. السيرية مڤيزيا الطفال من 6 سنين حتى ل 15 لسنة، تعرضات السيرية لاول مرة ف تي ڤي طوكيو من 2 اكتوبر 1995 حتى ل 27 ليونيو 1996. لعبة د لڤيديو مبازية على السيرية د لانيمي سميتها، ڤيرتشوا فايتر انيمايشن تطلقات ف 1996. لحبكة. مبازية على لفرونشيز د لوعاب لڤيديو الشعبية ڤيرتشوا فايتر، لقصة كاتتبع لموغامرات د اكيرا، موقاتيل د فونون لحرب وحداني لي خسر لقدرة باش يشوف لكوكبات الروحانية لي كاتبين لقادار د الراجل لقوي. دابا، الطريق ديالو ف لجولان بززات عليه يدخل للرينݣ د لمطايفة معا بزاف د الشومپيو د فونون لحرب و بززات عليه يدخل وسط موؤامرة خبيتة لي ماخصوش غير يخرج منها ب سلام و صافي، و لكين خصو يلقى طريقة باش يدمرها. ب لمعاونة د جاكي، سارة، پاي و شخصيات اخرى من اللوعاب د ڤيرتشوا فايتر، اكيرا خصو يلقى لقوة باش يقدر يغلب قوات كبر منو و يرجّع حس لقادار لي ضاع منو.
أوصوو!! كاراطي بو

اوصوو! كاراطي بوو (ب لجاپونية: 押忍! 空手部)، (ب لحروف اللاتينية: Ossu! Karate Bu) هي سيرية د لمانݣا جاپونية كتبها و رسمها كوهجي طاكاهاشي. لمانݣا تسلسلات ف مجلة يونݣ دجامب لسبوعية د دار النشر شوييشا من 1985 ل 1996. 4 د ل اوڤا تاضابطاو من لمانݣا خرجو من عام 1990 حتى 1992. لحبكة. طاضاشي ماتسوشطا مؤخرا طلع لتانوية كانساي التيقنية و تقيد ف كلوب د لكاراطيه د ليسي لخايب السمعة. تما تلاقى معا لكاپطين د لكلوب، يوشييوكي طاكاݣي، واحد الشخص صحيح بزاف. كايخافو منو و كايحتارموه ف ݣاع قنات اوساكا، طاݣاݣي ف لداخل ديالو دري نزيه و قلبو بيض وخا فعايلو فيها لعونف.
شووݣاكوكان

شووݣاكوكان ( ب، كابوشكي-ݣايشا شووݣاكوكان، ف لغالب كاتنطق شووݣاكّان ب سباب ليدغام د لحروف) هي دار نشر جاپونية مختصة ف نشر الديكسونيرات، لادب، لكوميك (مانݣا)، اللاتعاويد، الدي ڤي دي، و وسايط ايعلامية اخرى وسط الجاپون. شووݣاكوكان اسسات دار النشر شووييشا، لي ب راسها اسسات دار النشر هاكوسينشا. ب تلاتة بيهوم شريكات مستاقلة على بعضياتها، و لكين كاملين داخلين ف مجموعة هيطوتسوباشي، وحدة من اكبر لمجموعات د النشر ف الجاپون. راس الشريكة د شووݣاكان كاين ف لبناية د شووݣاكان ف هيطوتسوباشي، طرف من كانضا، تشيوضا، طوكيو. لبدية و التاريخ د شووݣاكان. تاسسات الشووݣاكان ف 8 غشت 1922 كا دار ل النشر مختصة ف لمجلات الترباوية د التعليم لبتيدائي ل التلامد و لموعليمين ف الجاپون. معا لوقت، شووݣاكان وسعات من جيهة لوتيرة، و لمادى د لمنشورات باش يقدرو يقنّعو لحتياجات د لقوراء من ݣاع لعمار و الديموغرافيات. ليوما، شووݣاكان وحدة من ديور النشر اللوالا د لمانݣا و نواع د لمنشورات اخرى ف لجاپون، ب اينتاج كتر من 60 مجلة، 8000 كتاب، 13000 مانݣا، 800 كتوبا-مجلات و 4000 دي ڤي دي كل عام (هادشي ف 2013). ليستة د لمجلات. مجلات د لمانݣا. مجلات د لمانݣا كاتستهدف الدكور. مجلات د لكوضومو (الطفال) مجلات د الشونين مجلات د السينين مجلات د لمانݣا كاتستهدف النتوات. مجلات د الطفلات مجلات د الشوجو مجلات د الجوسيي
جول ڤيرن

جول ڭابرييل ڤيرن (مزيود ف 8 فبراير 1828، توفى ف 24 مارس 1905) كاتب روائي فرانساوي د التعاويد لعيلمي، شاعر و كاتب د لمسرحيات. ب التعاون معا الناشر پيير جول هيتزيل، قدر ينشر سيرية د الروايات لمعروفة ب تسافيرات واعرة "Voyages extraordinaires"، لي هيّ تسافيرة ل لمركز د لارض (1864)، 20 الف فرسخ تحت لبحورا (1870)، و حول لعالم ف 80 يوم (1872). الروايات ديالو مبازيين على تبقشيش عميق، و كيطراو ف النص التاني ديال لقرن 19 بحيت كياخدو ف عين لعتيبار التطورات الطيكنولوجية ديال داك الزمان. زيادة على الروايات ديالو، كتب ڤيرن عدد ديال لمسراحيات، قيصاص قصار، تعاويدات بيوڭرافية داتية، اشعار، اغاني، و دراسات ف الصيونص، لفن و لاداب. لاعمال ديالو تحوّلو ل افلام و سيريات د التلفازة تقريباً من نهار بدات السينيما، زيادة على تحويلها ل قيصاص د لكوميكس، مسراحيات، ؤپيرا، مزيكة و لوعاب د التيليجو. كيتّعتابر ڤيرن من بين اهم لكتّاب ف فرانسا، و بزاف د لمناطق د ؤروپا، لي كان عندو فيها تاتير كبير على التيارات لادابية ديال الطليعية "avant-garde" و السريالية "surrealism". ف لعالم لانڭلوفوني، ڤيرن كانت عندو شعبية مختالفة كا كاتب ديال قيصاص الدراري الصغار، بسباب الطرجامات لمختاصرة و لمبدّلة د لكتوبا ديالو. من التمانينات د لقرن 20 السمعة لادابية ديالو عند لانڭلوفونيين تحسّنات. جول ڤيرن تاني اكتر كاتب ف لعالم لي تطرجمو لاعمال ديالو من عام 1979، مور اڭاطا كريستي، و فايت ويليام شيكسپير. كيتسمّى شي مرات "لبّات ديال التعاويد لعيلمي"، لي هوّ لقب كيتّعطى تا ل هيربيت جورج ويلز و هيوڭو ڭيرنزباك. ف عوام 2010 كان اكتر كاتب فرانساوي تطرجم ليه ف لعالم. ف فرانسا، تّعتابر عام 2005، "عام جول ڤيرن" حيت كانت دازت 100 عام على لوفاة ديالو.
لحسن زينون

لحسن زينون (مزيود ف 1944، توفى ف 16 يناير 2024) شطاح، كوريݣرافي، و موخريج مغريبي. كيتّعتابر زينون اهم كوريوݣرافي مغريبي. لحياة و لكاريير ديالو. تّولد لحسن زينون ف لحي لمحمدي ف كازا. بّاه كان خدّام ؤڤري ف السكة د التران. ف 1958، دخل ل لكونصيرڤاطوار د كازا، فين تعرّف على الشطيح لعصري. دّا زينون الجايزة اللولة ديالو ف الشطيح من لمعهد لبلدي ديال الدارلبيضا ف 1964، ولايني الطلب ديالو باش ياخد منحة باش يقرا على برا ترفضات. منين بّاه كتاشف بلي لحسن كان طالب ف لكونصيرڤاطوار، جرّا عليه من الدار. مشى زينون من بعد ل بلجيكا حيت كان باغي يخدم معا موريس بيجار، لي نصحو باش يتقيد ف لكونصيرڤاطوار د الشطيح د بروكسيل. ملي ولّا زينون نجم ف الشطيح، خدم معا كوريݣرافيين معروفين بحال پيتر فان دييك، خورخي لوفيبر، ؤندي لوكلير، هانا ڤوص، جان برابان، جانين شارا، و غيرهوم. ف 1973، رجع ل لمغريب باش يعاون ف تطوير الشطيح لعصري تماك، ولايني لمجهودات ديالو ماخداتش هتيمام. الرجوع ديالو خلاه يتصالح معا بّاه، لي عرض عليه باش يحضر ل واحد لعرس، و لحسن وصف هاد التجربة ب هاد لمقولة "شفت لواليد كيشطح، و تماك عرفت بلي تصالحنا". ف 1978، اسس مدراسة و فرقة د لبالٖي معا مراتو ميشيل باري ب عنوان "بالٖي-مسرح زينون"، لي تخرجو منها عدد د الشطاحين منهوم ولادو بجوج. حاول باش ياسس فرقة وطنية ديال الشطيح لبلدي، ولاكين لمشروع تّرفض من عند لماليك لحسن التاني. بسباب هاد الصعوبات، تّاجه ل مجالات فنية خرة بحال الرسيم ب الزيت. من 1982، دار زينون لكوريوݣرافيا ديال افلام مغريبية و دولية. ف 1991، رجع ل الشطيح، و اسس مدراسة جديدة لي قرّاو فيها مراتو و ولادو. من عام 2001، بدا كيدير لاخراج ديال افلام قصيرة و طويلة. ف 2003، تعيّن زينون مدير د لمهرجان د مراكش د لفنون الشعبية. توفى لحسن زينون على عمر د 79 عام بسباب نزيف ف الدماغ.